Krabbel WhatsApp nou terug oor privaatheid? | Netwerk24
Deur Werner Wippenaar 31 Mei 2021 15:00
WhatsApp is nie meer so haastig om sy nuwe privaatheidsbeleid op sy gebruikers af te dwing nie en dié kletsdiens het nog geen rekeninge se funksies gestaak nie.
Die maatskappy het sy gebruikers vroeër in kennis gestel dat hulle die nuwe privaatheidsbeleid teen 15 Mei moet aanvaar, anders sal hulle sekere funksies verloor.
Dit blyk nou dat WhatsApp se deuntjie 'n bietjie verander het. Tot dusver is niemand se funksionaliteite op dié gewilde app beperk nie, al het hulle nog nie die nuwe beleid aanvaar nie.
Die maatskappy herinner mense nou al die hele jaar daaraan om die stellings te aanvaar wanneer hulle gevra word om dit te doen. So onlangs soos 'n week voor 15 Mei het WhatsApp gesê gebruikers se rekeninge sal nie verwyder word nie, maar hulle sal voortdurend daaraan herinner word om die veranderinge te aanvaar.
Volgens thenextweb.com gaan die maatskappy egter nou geen veranderings aan enige funksionaliteit maak nie.
WhatsApp verduidelik in sy jongste verklaring dat hy ná gesprekke met regerings en privaatheidskenners geen funksionaliteit sal beperk nie.
Mense gaan veral herinner word aan die nuwe privaatheidstellings wanneer hulle probeer kommunikeer met ondernemings wat sake deur WhatsApp doen.
Volgens Business Insider kan WhatsApp in die toekoms weer van siening verander.
WhatsApp probeer om sy gebruikersbasis te behou en terselfdertyd verskeie regerings oor die wêreld heen gelukkig te hou. Nadat die beleid in Januarie die eerste keer ingestel is, het 'n klomp gebruikers na ander platforms, soos Telegram en Signal, geskuif.
Indië het WhatsApp verlede week gevra om sy privaatheidsbeleid terug te trek. Die land het 'n kennisgewing aan WhatsApp gestuur dat die nuwe beleid die land se wette oortree.
In reaksie hierop het die maatskappy Maandag gesê hy bly in gesprek met Indië "en ons bevestig wat ons voorheen gesê het – dat die aanpassing nie die privaatheid van enigiemand se persoonlike boodskappe beïnvloed nie".
Op 11 Mei het die Duitse owerhede WhatsApp verbied om gebruikersdata van mense in die land te verwerk. Facebook het destyds gesê dat hy teen die verbod sal appelleer.